ສັບປະດາແຫ່ງຊາດດ້ານຄວາມປອດໄພທາງຖະໜົນ ທີ່ນະຄອນຫຼວງວຽງຈັນ
ຄະນະກຳມະການແຫ່ງຊາດ ດ້ານຄວາມປອດໄພທາງຖະໜົນ, ກະຊວງ ໂຍທາທິການ ແລະ ຂົນສົ່ງ ໄດ້ຈັດງານສັບ ປະດາແຫ່ງຊາດດ້ານຄວາມປອດໄພທາງຖະໜົນ ຂຶ້ນໃນເວລາ 6:00 ໂມງ ຂອງວັນທີ 7 ເມສາ 2018 ທີ່ສູນການຄ້າ ລາວ-ໄອເຕັກ, ນະຄອນຫຼວງວຽງຈັນ ໂດຍການເຂົ້າຮ່ວມຂອງທ່ານ ທ່ານ ປອ. ສິນລະວົງ ຄຸດໄພທູນ ກຳມະການ ກົມການເມືອງສູນກາງພັກ, ເລຂາຄະນະພັກ, ເຈົ້າຄອງນະຄອນຫຼວງວຽງຈັນ, ທ່ານ ປອ. ບຸນຈັນ ສິນທະວົງ ກຳມະ ການສູນກາງພັກ, ລັດຖະມົນຕີກະຊວງ ຍທຂ, ທ່ານ ລັດຕະນະມະນີ ຄູນນີວົງ ຮອງລັດຖະມົນຕີກະຊວງ ຍທຂ, ທ່ານ ປອ. ສັນຕິສຸກ ສິມມາລາວົງ ຮອງລັດຖະມົນຕີກະຊວງ ຍທຂ, ທ່ານ ວຽງສະຫວັດ ສີພັນດອນ ຮອງລັດຖະມົນ ຕີກະຊວງ ຍທຂ, ຜູ້ຕາງໜ້າຄະນະກຳມະການແຫ່ງຊາດ ດ້ານຄວາມປອດໄພທາງຖະໜົນ, ກະຊວງ ປ້ອງກັນຄວາມສະຫງົບ ໂດຍສະເພາະພະແນກຕຳຫຼວດຈາລະຈອນນະຄອນຫຼວງວຽງຈັນ, ອົງການຈັດຕັ້ງສາກົນ, ຕາງໜ້າຈາກມະ ຫາວິທະຍາໄລ, ນ້ອງນັກຈາກໂຮງຮຽນມັດທະຍົມ ແລະ ຈາກພາກສ່ວນກ່ຽວຂ້ອງເຂົ້າຮ່ວມທັງໝົດປະມານ 800 ຄົນ .
ໃນການຈັດງານສັບປະດາແຫ່ງຊາດດ້ານຄວາມປອດໄພທາງຖະໜົນ ໂດຍພາຍໃຕ້ຫົວຂໍ້ ທ່ອງທ່ຽວປອດໄພ ໃສ່ໃຈກົດຈະລາຈອນ ນີ້ເພື່ອປູກຈິດສຳນຶກ ແລະ ປຸກລະດົມມວນຊົນທົ່ວສັງຄົມ ກໍ່ຄືປະຊາຊົນບັນດາເຜົ່າ ໃນຂອບເຂດທົ່ວປະເທດ ໃຫ້ເຫັນເຖິງຄວາມໝາຍຄວາມສຳຄັນ ໃນການຫຼຸດຜ່ອນ, ປ້ອງກັນການເກີດອຸປະຕິເຫດ ແລະ ໃຫ້ມີສະຕີລະວັງຕົວໃນເວລາຂັບຂີ່ຕາມທ້ອງຖະໜົນ, ໂດຍສະເພາະຢ່າງຍິ່ງແມ່ນກຸ່ມສ່ຽງທີ່ອາດຈະກໍ່ໃຫ້ເກີດອຸປະຕິເຫດເຊັ່ນ: ຊາວໜຸ່ມ ແລະ ເຍົາວະຊົນ, ນອກຈາກນັ້ນຍັງເປັນການປູກຈິດສຳນຶກໃຫ້ທຸກຄົນເຫັນໄດ້ຄວາມສຳຄັນ ໃນການປ້ອງກັນ ແລະ ຕີຖອຍບັນຫາການເກີດອຸປະຕິເຫດຈາກການຂັບຂີ່ຍານພາຫະນະ ເຮັດແນວໃດໃຫ້ການສູນເສັຍເສຍຊິວິດ ແລະ ຊັບສິນ ຍ້ອນອຸປະຕິເຫດທາງຖະໜົນເປັນຈຳນວນຫຼວງຫຼາຍ ໃຫ້ນັບມື້ນັບຫຼຸດນ້ອຍ-ຖອຍລົງເປັນກ້າວໆ. ໃນຕອນທ້າຍ ທ່ານປະທ່ານຍັງໄດ້ຮຽກຮ້ອງໃຫ້ພໍ່ແມ່ນພີ່ນ້ອງ ບັນດາເຜົ່າ ໃນຂອບເຂດທົ່ວປະເທດ ເວົ້າລວມ ເວົ້າສະເພາະ ຊາວນະຄອນຫຼວງວຽງຈັນ ຈົ່ງເພີ່ມສະຕິລະວັງຕົວໃນການເດີນທາງໄປ-ມາ, ພ້ອມກັນ ປະຕິບັດກົດລະບຽບກົດຈາລະຈອນ ຢ່າງເຂັ້ມງວດ ເຮັດແນວໃດ ໃຫ້ການເດີນທາງໃນຊິວິດປະຈຳວັນມີຄວາມສະດວກສະບາຍ ແລະ ປອດໄພ. ຢາກເຮັດໄດ້ຄືແນວນັ້ນຕ້ອງເອົາໃຈໃສ່ສີ່ປະການຕັ້ນຕໍດັ່ງນີ້: ຫຼຸດຜອນຄວາມໄວ, ດື່ມບໍ່ຂັບ, ໃສ່ສາຍແອວນິລະໄພ ແລະ ໃສ່ໝວກກັນກະທົບໃນເວລາຂັບຂີ່ລົດຈັກ.
ໃນງານດັ່ງກ່າວ ຍັງມີການໂຕ້ວ່າທີ ກ່ຽວກັບບັນຫາຄວາມປອດໄພທາງຖະໜົນ ໃນຫົວຂໍ້: ການກໍ່ສ້າງເສັ້ນທາງ ແລະ ການນຳໃຊ້ເສັ້ນທາງ; ການໃສ່ໝວກກັນກະທົບ ແລະ ບໍ່ໃສ່ໝວກກັນກະທົບ ໃນເວລາຂັບຂີ່, ແລະ ການຂັບຂີ່ລົດໄວ ແລະ ການຂັບຂີ່ລົດຊ້າ. ພ້ອມນັ້ນຍັງມີບັນດາຮ້ານວາງສະແດງທັງພາກລັດ ແລະ ເອກະຊົນ ມາໃຫ້ຄວາມຮູ້ແກ່ສັງຄົມກ່ຽວກັບ ເຕັກນິກການຂັບຂີ່ລົດປອດໄພ, ການປະຖົມພະຍາເບື້ອງຕົ້ນກໍລະນີເກີດອຸປະຕິເຫດ ແລະ ກິດຈະກຳຖາມຕອບມີລາງວັນ ແລະ ອື່ນໆ.
ກວດແກ້ໂດຍ ທ່ານ ແສງຈັນ ຫອມສີລາຮັກ
ຂຽນຂ່າວໂດຍ ທ່ານ ຈັນທະລາ ຂັນທະວີໄຊ